
RADVILIŠKIO RAJONO SAVIVALDYBĖS TARYBA

SPRENDIMAS
DĖL RADVILIŠKIO RAJONO SAVIVALDYBĖS 2026 METŲ VISUOMENĖS SVEIKATOS RĖMIMO SPECIALIOSIOS PROGRAMOS IR JOS SĄMATOS PATVIRTINIMO 

2026 m. vasario 12 d. Nr. T-905
Radviliškis

Vadovaudamasi Lietuvos Respublikos vietos savivaldos įstatymo 6 straipsnio 18 punktu, Lietuvos Respublikos sveikatos sistemos įstatymo 41 straipsniu, 63 straipsnio 5 punktu, vykdydama Radviliškio rajono savivaldybės visuomenės sveikatos rėmimo specialiosios programos rengimo ir įgyvendinimo tvarkos aprašo, patvirtinto Radviliškio rajono savivaldybės tarybos 2022 m. lapkričio 24 d. sprendimu Nr. T-847 „Dėl Radviliškio rajono savivaldybės visuomenės sveikatos rėmimo specialiosios programos rengimo ir įgyvendinimo, projektų finansavimo, lėšų skyrimo, vertinimo komisijos ir atskaitomybės tvarkos aprašo patvirtinimo“ (su vėlesniais pakeitimais), 1 punktą, atsižvelgdama į Radviliškio rajono savivaldybės bendruomenės sveikatos tarybos 2026 m. sausio 16 d. nutarimą (posėdžio protokolas Nr. 1), Radviliškio rajono savivaldybės taryba nusprendžia:
1. Patvirtinti Radviliškio rajono savivaldybės 2026 metų Visuomenės sveikatos rėmimo specialiąją programą (pridedama).
2. Patvirtinti Radviliškio rajono savivaldybės 2026 metų Visuomenės sveikatos rėmimo specialiosios programos sąmatą (pridedama).
3. Nurodyti, kad šis sprendimas ne vėliau kaip per vieną mėnesį nuo jo įteikimo dienos gali būti skundžiamas paduodant skundą Lietuvos administracinių ginčų komisijos Šiaulių apygardos skyriui adresu: Dvaro g. 81, Šiauliai, arba Regionų administraciniam teismui bet kuriuose šio teismo rūmuose.

Savivaldybės meras 		                                                                           Kazimieras Račkauskis					        

PATVIRTINTA
Radviliškio rajono savivaldybės tarybos
2026 m. vasario 12 d. sprendimu Nr. T-905


RADVILIŠKIO RAJONO SAVIVALDYBĖS 2026 METŲ VISUOMENĖS SVEIKATOS RĖMIMO SPECIALIOJI PROGRAMA


I SKYRIUS
BENDROSIOS NUOSTATOS

1. Radviliškio rajono savivaldybės 2026 metų Visuomenės sveikatos rėmimo specialiosios programos (toliau – Programa) paskirtis – remti Radviliškio rajono savivaldybėje (toliau –  Savivaldybė) vykdomas visuomenės sveikatinimo priemones, siekiant pagerinti gyventojų sveikatą ir gyvenimo kokybę.
2. Programa parengta vadovaujantis Lietuvos Respublikos vietos savivaldos įstatymu, Lietuvos Respublikos sveikatos sistemos įstatymu, Lietuvos Respublikos visuomenės sveikatos priežiūros įstatymu ir kitais galiojančiais teisės aktais, atsižvelgiant į Lietuvos sveikatos 2014–2025 metų strategiją, patvirtintą Lietuvos Respublikos Seimo 2014 m. birželio 26 d. nutarimu Nr. XII-964 „Dėl Lietuvos sveikatos 2014–2025 metų strategijos patvirtinimo“ (su tolimesniais pakeitimais), Radviliškio rajono savivaldybės visuomenės sveikatos stebėsenos 2024 m. ataskaitos projekto duomenimis.
3. Programa parengta vadovaujantis Savivaldybės visuomenės sveikatos rėmimo specialiosios programos rengimo ir įgyvendinimo tvarkos aprašu, patvirtintu Savivaldybės tarybos 2022 m. lapkričio 24 d. sprendimo Nr. T-847 „Dėl Radviliškio rajono savivaldybės visuomenės sveikatos rėmimo specialiosios programos rengimo ir įgyvendinimo, projektų finansavimo, lėšų skyrimo, vertinimo komisijos ir atskaitomybės tvarkos aprašo patvirtinimo“ 1 punktu.
4. Programos projektų prioritetus (nurodytus Programos III skyriuje) 2026 m. sausio 16 d. patvirtino Savivaldybės bendruomenės sveikatos taryba (toliau – Bendruomenės sveikatos taryba) nutarimu (posėdžio protokolas Nr. 1).
5. Situacijos analizė yra pateikta Savivaldybės visuomenės sveikatos stebėsenos ataskaitoje. 

II SKYRIUS 
PROGRAMOS TIKSLAS IR UŽDAVINIAI

6. Programos tikslas – remti visuomenės sveikatos priežiūros priemones, stiprinančias gyventojų sveikatą, mažinančias sveikatą žalojančios elgsenos paplitimą, formuojančias aktyvų visuomenės požiūrį į sveikatą, užtikrinančias sveikatai palankią aplinką, finansuojant Savivaldybės remiamas visuomenės sveikatos veiklas.
7.	Programos uždaviniai:
7.1. finansuoti sveikatinimo projektus, stiprinančius gyventojų fizinę ir psichinę sveikatą, gerinančius bendruomenės narių gyvenimo kokybę, mažinančius rizikos veiksnių ir ligų paplitimą, propaguojančius ir formuojančius sveikos gyvensenos įgūdžius pagal visuomenės sveikatos poveikio sritis;
7.2. finansuoti Programos priemones pagal nustatytą tikslinį finansavimą;
7.3. vykdyti gyventojų sveikatos mokymą bei sveikos gyvensenos žinių skleidimą, didinti sveikatos raštingumą;
7.4. stiprinti asmeninę žmogaus atsakomybę už savo sveikatą, ugdant teisingą požiūrį į sveiką gyvenseną.

III SKYRIUS 
PROGRAMOS PRIORITETINĖS KRYPTYS

8. Programos lėšų naudojimo prioritetinės kryptys, kurias nustatė Bendruomenės sveikatos taryba:
8.1. visuomenės sveikatos stiprinimas ir ugdymas (sveikos mitybos skatinimas ir nutukimo prevencija, fizinio aktyvumo skatinimas, lytinė sveikata):
8.1.1. Širdies ir kraujagyslių ligų prevencija;
8.1.2. Lytiškumo ugdymas;
8.1.3. Prevencinių programų (krūties vėžio, gimdos kaklelio, storosios žarnos, ŠKL, dantų dengimo silantinėmis medžiagomis) įgyvendinimo skatinimas;
8.1.4. Šeimų sveikos gyvensenos skatinimas.

8.2. visuomenės sveikatos sauga (sveikatai žalingos elgsenos prevencija: rūkymo, alkoholio ir kitų psichoaktyviųjų medžiagų vartojimo prevencija):
8.2.1. Psichoaktyvių medžiagų vartojimo prevencija;
8.2.2. Rūkymo prevencija;
8.2.3. Priklausomybės nuo ekranų prevencija;
8.2.4. Azartinių lošimų priklausomybės prevencija.

8.3. sveikos aplinkos sauga (triukšmo prevencija, geriamojo vandens kokybės gerinimas, maudyklų vandens ir smėlio stebėsena):
8.3.1. Geriamojo vandens tinkamų rodiklių užtikrinimas;
8.3.2. Maudyklų saugios aplinkos užtikrinimas.

8.4.  neinfekcinių ligų profilaktika (burnos higiena, sveikata ir kt.):
8.4.1. Burnos higienos įgūdžių užtikrinimas;
8.4.2. Akių higienos prevencija;
8.4.3. Taisyklingos laikysenos prevencija;
8.4.4. Onkologinių susirgimų prevencija.

8.5. užkrečiamųjų ligų prevencija ir kontrolė (koronaviruso, tuberkuliozės, pedikuliozės prevencija ir kt.):
8.5.1. Tuberkuliozės prevencija;
8.5.2. Pedikuliozės prevencija;
8.5.3. Imuniteto stiprinimas.

8.6.  Nelaimingų atsitikimų ir traumų prevencija:
8.6.1. Pėsčiųjų ir nemotorinių transporto priemonių vairuotojų mirtingumo ir susižalojimų prevencija;
8.6.2. Griuvimų prevencija;
8.6.3. Skendimų prevencija.

8.7.  Psichikos sveikatos stiprinimas (smurto, savižudybių prevencija, streso kontrolė ir kt.);
8.7.1. Smurto prevencija;
8.7.2. Patyčių prevencija;
8.7.3. Emocinės sveikatos stiprinimas.




IV SKYRIUS
PROGRAMOS FINANSAVIMO ŠALTINIAI

9. Programos finansavimo šaltiniai:
9.1. Savivaldybės biudžeto asignavimai;
9.2. 20 procentų Savivaldybės aplinkos apsaugos specialiosios programos lėšų;
9.3. savanoriškos fizinių ir juridinių asmenų įmokos;
9.4. praėjusių metų Specialiosios programos lėšų likutis;
9.5. kitos teisėtai gautos lėšos.

V SKYRIUS
PROGRAMOS ĮGYVENDINIMAS 

10. Programos priemonių atrankos būdai: 
10.1. tiksliniai Programos asignavimai Savivaldybės strateginiuose dokumentuose (strateginiame veiklos plane, Savivaldybės kompleksinėse programose ar kt.), numatytoms sveikatinimo priemonėms įgyvendinti;
10.2. Savivaldybės bendruomenės sveikatinimo priemonių rėmimas, skelbiant paraiškų atrankos konkursą;
10.3. Savivaldybės meras, atsižvelgdamas į Bendruomenės sveikatos tarybos ar kitų įgaliotų darinių rekomendacijas bei į Radviliškio rajono gyventojų poreikius, sveikatos politiką bei teisės aktus, atsiradusias nenumatytas problemas sveikatos srityje, gali skirti Programos lėšas konkrečiai problemai spręsti. Lėšos priemonei skiriamos Savivaldybės mero potvarkiu. 
11.  Projektų atranką vykdo Savivaldybės Bendruomenės sveikatos taryba (Komisija).
12. Programoje numatytos priemonės įgyvendinamos pagal Savivaldybės administracijos direktoriaus pasirašytas sutartis su priemonių vykdytojais.
13. Metinę ataskaitą apie Programos priemonių vykdymą ir lėšų panaudojimą Savivaldybės administracijos sveikatos reikalų koordinatorius pateikia Savivaldybės tarybai ir Lietuvos Respublikos sveikatos apsaugos ministerijai teisės aktų nustatyta tvarka.

VI SKYRIUS
PROGRAMOS ĮGYVENDINIMO VERTINIMO KRITERIJAI

14. Programos įgyvendinimas vertinamas šiais kriterijais:
14.1.	finansuotų projektų skaičius;
14.2. organizuotų sveikatinimo renginių skaičius;
14.3.	gyventojų, dalyvavusių sveikatinimo renginiuose, skaičius;
14.4.	pacientų pasitenkinimas suteiktomis paslaugomis, proc.; 
14.5. informavimo ir viešinimo priemonių (straipsnių spaudoje, informacinių laidų, leidinių ir pan.) skaičius.

VII SKYRIUS
LAUKIAMI REZULTATAI

15. Įgyvendinant Programą:
15.1. bus stiprinama gyventojų psichinė sveikata;
15.2. aktyvės visuomenės dėmesys prevencinėms programoms ir sveikatos problemoms;
15.3. bus stiprinama ir saugoma vaikų ir jaunimo sveikata;
15.4. padidės gyventojų informuotumas tuberkuliozes tema;
15.5. padidės gyventojų atsakomybė už savo sveikatą;
15.6. mažės sveikatai žalinga elgsena;
15.7. gerės ugdymo įstaigų maitinimo paslaugų kokybė.

VIII SKYRIUS
GALIMOS NESĖKMĖS

16. Per metus numatomos priemonės ar priemonėms skiriamos lėšos gali mažėti dėl įvairių priežasčių – teisės aktų pakeitimų, naujai patvirtintų valstybinių sveikatos programų, iš Savivaldybės biudžeto skiriamų ar Savivaldybės aplinkos apsaugos rėmimo specialiosios programos lėšų dydžio, ekonominės padėties ir kt. 
17. Jeigu planuotos lėšos nesurenkamos, priemonėms numatytas finansavimas proporcingai mažinamas, atsižvelgiant į negautų lėšų sumą. 

IX SKYRIUS
ATSAKOMYBĖ

18. Už Programoje numatytų priemonių įgyvendinimą ir tinkamą, efektyvų lėšų panaudojimą atsako Programos priemones įgyvendinantys asmenys.
19. Už Programos lėšų apskaitą atsako Savivaldybės administracijos Buhalterinės apskaitos skyrius.
20. Ataskaita apie Programos vykdomas priemones ir gautų lėšų panaudojimą skelbiama Savivaldybės interneto svetainėje.
21. Programą tvirtina bei keičia Savivaldybės taryba.

PATVIRTINTA
Radviliškio rajono savivaldybės tarybos
2026 m. vasario 12 d. sprendimu Nr. T -

RADVILIŠKIO RAJONO SAVIVALDYBĖS 2026 METŲ VISUOMENĖS SVEIKATOS RĖMIMO SPECIALIOSIOS PROGRAMOS SĄMATA

Informacija apie Savivaldybės visuomenės sveikatos rėmimo specialiosios programos (toliau – Programa) lėšas
	Eil. Nr.
	Programos pajamų šaltiniai 
	Suma, Eur

	1.1.
	Savivaldybės biudžeto lėšos 
	4 000


	1.2.
	Savivaldybės aplinkos apsaugos rėmimo specialiosios programos lėšos (planuojama surinkti suma)
	38 000

	1.3.
	Lėšų likutis ataskaitinių biudžetinių metų pradžioje (2025 m. surinkta aplinkos apsaugos rėmimo specialiosios programos lėšų daugiau nei planuota)
	22 776

	Iš viso pajamų
	             64 776

